
 Abstract

In the 21st century - the time of the Internet, hate speech is widely represented on social media. Hate speech existed even before the advent of the Internet. However, what is different about online hate speech is the speed at which hate speech is transmitted on certain social media, such as Twitter and Facebook. In this sense, the question arose whether and to what extent online hate speech should or should not be protected. This paper aims to explore whether online hate speech deserves free speech protection. Public officials, civil servants and politicians also express their views on social media platforms, especially on Twitter, who often use different social media platforms to communicate new political ideas, upcoming events and even conspiracy theories. In this sense, the aim of the paper is to investigate whether with the development of Internet technology there was a need to balance between constitutionally protected freedom of speech and public safety.

ГОВОР МРЖЊЕ И ДРУШТВЕНИ МЕДИЈИ

Апстракт

У 21. веку - времену интернета говор мржње је у великој мери заступљен на друштвеним медијима. Говор мржње је постојао и пре појаве интернета. Међутим, оно што је другачије у вези са онлајн говором мржње је брзина којом се говор мржње преноси на појединим друштвеним медијима, попут Твитера и Фејсбука. У том смислу отворило се питање да ли и у којој мери онлајн говор мржње треба, односно не треба штитити. Овај рад има за циљ да истражи да ли онлајн говор мржње заслужујe заштиту у смислу слободе изражавања. На платформама друштвених медија, посебно на Твитеру своје ставове износе и јавни званичници, државни службеници и политичари, који често користе различите платформе друштвених медија за саопштавање нових политичких идеја, предстојећих догађаја, па чак и теорија завере. У том смислу, рад има за циљ да истражи да ли се са развојем интернет технологије јавила потреба балансирања између заштићене слободе изражавања и заштите основних вредности демократског друштва.
Кључне речи: говор мржње; друштвени медији; друштвене мреже; слобода говора.



УВОД

Друштвени медији имају значајну улогу у нашем друштву. Они служе као средство комуникације, као платформа за пласирање производа и представљају модеран облик самоизражавања. Пре појаве друштвених медија комуникација између људи се одвијала писмено, односно телефоном. Данас је, међутим, доминантан дигитални облик комуникације. Покретачи овог развоја су друштвени медији - група апликација заснованих на интернету који омогућавају креирање и дељење садржаја који генеришу корисници (Kaplan, Haenlan 2010). Друштвени медији су дигитални комуникациони канали који служе за повезивање корисника. Корисници могу да комуницирају једни са другима путем канала друштвених медија, да креирају или деле садржај, да дискутују о различитим темама. Сваки корисник креира профил на одговарајућој платформи и, у идеалном случају, редовно га ажурира нпр. објављивањем информација и фотографија. Поред појединаца, све више компанија је такође представљено у друштвеним медијима. 
Друштвени медији се разликују од традиционалних електронских медија (Вучковић, 2021a;197-201) јер директно подржавају или креирају друштвене мреже користећи информационе и комуникационе технологије (Kaplan, Haenlan 2010; 61). Друштвени медији су се развијали великом брзином. У последњих десет године су расли брже и мењали се више од било које друге интернет иновације (Михајлов Прокоповић, 2016; 39). Томе је у великој мери допринео број одраслих који поседују паметне телефоне, а који омогућавају да се друштвени медији прате било где и било када (Duggan, Smith, 2013; 2). Друштвене медије у највећој мери користи такозвана „генерација И“, „миленијалци“, „нет генерација“ или „генерација @“. Реч је о популацији која је одрасла у време када су дигиталне технологије као што су рачунари, интернет, мобилни телефони већ били доступни. За ову популацију друштвени медији представљају простор где „људи комуницирају са онима који имају исто мишљење, граде друштвене везе, формирају виртуелне заједнице“, (Back, Gronau, Tochtermann, 2009; 328). Лакоћа коришћења и ниске баријере за улазак значајно доприносе популарности и прихватању друштвених медија. Мотивација за коришћење је разнолика. С једне стране, друштвени медији омогућавају успостављање нових контаката и одржавање постојећих. Са друге стране, корисници могу не само да комуницирају са другим људима, већ имају и прилику да деле фотографије са другима, да приказују своје активности, да коментаришу садржај других корисника, да играју игрице и још много тога (Derks, Fischer, Bos, 2008; 769). Друштвени медији су еволуирали у интерактивни партиципативни медиј у коме корисници функционишу као активни комуникатори и дизајнери (Hass, Walsh, Kilian, 2007; 9-12). 
Многи друштвени медији подстичу емоционално самоизражавање и позивају кориснике да редовно деле своје мисли, осећања и искуства (Derks, Fischer, Bos, 2008; 770). Емпиријске студије су показале да појединци објављују и позитивне и негативне емоционалне изразе на мрежи, додуше са позитивном пристрасношћу. Ова „позитивна пристрасност“ може бити последица преовлађујућих норми позитивности које су успоставили друштвени медији (Reinecke, Trepte, 2014;105-107). Позитивне емоције су погодније за онлајн откривање. Са друге стране, откривања негативних емоција изгледа интимније и може бити схваћено као неприкладно понашање.
Друштвени медији, дакле, репрезентују информационе и комуникационе технологије које омогућавају њиховим корисницима да стварају друштвене везе које се могу одвијати независно од места и времена. Заједничка структура која обједињује све друштвене медије су друштвене мреже. Друштвене мреже су се појавиле пре друштвених медија. Већ прва помоћ између људи и њихова међусобна размена се може назвати друштвеним мрежама. У 21. веку је повезивање између људи прерасло у нову глобалну културу свакодневне и умрежене комуникације. Дакле, с једне стране, друштвене мреже се могу посматрати као међуљудске везе које се стварају како офлајн, тако и на мрежи путем друштвених медија. У том смислу, онлајн друштвене мреже се могу сматрати поддоменом друштвених медија, односно дефинисати као умрежена комуникациона платформа.
Друштвене мреже данас представљају саставни део свакодневног живота многих људи и облик забаве (Вучковић, 2022; 55).. Истраживање је показало да већина корисника друштвених мрежа интегрише две или више платформи у своје свакодневне активности (Davenport, Bergman, Bergman, Fearrington, 2014; 215)). Сада постоје бројне друштвене мреже, које се обраћају циљним групама. Најважније платформе друштвених медија су Фејсбук, Јутјуб, Whatsapp, Instagram, Pinterest, Твитер.  На ранг листи највећих друштвених мрежа по броју корисника, Фејсбук је у јануару 2021. године са око 2,91 милијарди месечно активних корисника заузео прво место.[footnoteRef:1] И у Србији је Фејсбук најпознатија и најпопуларнија друштвена мрежа. Најважнија функционалност Фејсбука је што омогућава представљање појединца профилом и умрежавање са пријатељима. Како би одржавали своје контакте ажурним, сваки корисник Фејсбука може да пише своје објаве, на које други корисници могу да одговоре дугметом лајк или коментаром. За физичка лица, фокус је на приватном представљању и комуникацији са пријатељима и познаницима. Међутим, многе компаније имају сопствену Фејсбук страницу за обожаватеље. Ово је јавно видљиво свим корисницима Фејсбука и користи се за комуникацију са фановима и представљање сопственог бренда. Крајем 2021. године Фејсбук група је себи дала ново име. Циљ је да се развије комуникациона платформа будућности под кровним брендом Мета.  [1:  Статиста: Најпопуларније друштвене мреже широм света од јануара 2022. године, рангиране по броју месечно активних корисника.
https://www.statista.com/statistics/272014/global-social-networks-ranked-by-number-of-users/. (18.09.2022.)] 

Видео портал Јутјуб, који је 2006. године преузео Гугл, на другом је месту највећих друштвених мрежа са 2,3 милијарде активних корисника.[footnoteRef:2] Јутјуб је позната и често коришћена видео платформа у Србији. На порталу сваки корисник може бесплатно да креира лични канал, прегледа, оцењује и поставља видео записе на различите теме у веб претраживачу. Корисници могу да лајкују садржај и да га шире путем других канала друштвених медија. Циљ је да се и за ову мрежу постигне што већи број претплатника и кликова. Компаније могу да постављају видео записе о садржају и производима специфичним за свој бренд. Видео снимци су виралнији од фотографија или текстуалног садржаја. [2:  Ibid.] 

Трећа највећа друштвена мрежа је сервис за размену порукa Whatsapp са 2 милијарде корисника широм света. Србија, међутим, спада у групу малобројних земаља у којима је Вибер популарнији од Whatsapp-а и Facebook Messenger-а.
Број корисника Инстаграма, који припада Фејсбуку од августа 2012. године, убрзано се развија. У 2021. години било је 1,21 милијарду месечно активних корисника Инстаграма, што представља преко 28 одсто светских корисника интернета. Предвиђа се да ће до 2025. године бити 1,44 милијарде месечно активних корисника Инстаграма, што би чинило 31,2 одсто глобалних корисника интернета. Првобитно само апликација за дељење фотографија, ова платформа сада нуди компанијама широк спектар маркетиншких могућности. О најновијим трендовима на Инстаграму најбоље говори InstagramTrrend Report 2022 .
Број месечно активних корисника Пинтерест-а био је 431 милион на крају 2021. године. Као платформа друштвених медија, Пинтерест се пре свега одликује чињеницом да ради као визуелни претраживач и служи као визуелни извор инспирације за своје кориснике. Извештај Пинтереста за 2022. годину описује највеће трендове који ће обликовати 2022. годину са Пинтерест-ове тачке гледишта. Пинтерест показује шта милиони корисника траже у популарним категоријама као што су лепота, мода, родитељство, путовања и храна.
Поред Snapcha-а који свакодневно користи око 190 милиона власника паметних телефона, Твитер је такође постао једна од најпопуларнијих платформи друштвених медија. Ова платформа служи за дистрибуцију кратких порука попут телеграма. 

Утицај друштвених медија на формирање мишљења

Људи формирају, између осталог, и мишљење о томе како држава и друштво у коме живе, треба да буде осмишљено и које политичке одлуке подржавају или одбијају. Ово слободно формирање индивидуалног мишљења је основни предуслов за функционисање демократије. Ипак, медији данас представљају извор за широк спектар преноса информација и истовремено потенцијалну опасност за стварање доминантног мишљења о одређеним темама (Вељановски, 2010; 41-55)..
Друштвени медији су последњих година препознати као важан фактор у јавном говору. Разлог за то је, с једне стране, што их актери цивилног друштва и политичке партије све више користе за комуникацију. С друге стране, то је такође због чињенице што су друштвени медији постали важан канал за популистички дискурс и за ширење екстремистичког садржаја. Међутим, примећено је да друштвени медији у великој мери утичу на процес формирања мишљења (Bossio, 2017; 48). Мишљење се односи на „процену објекта од стране особе на основу њеног знања о објекту и упоредивим објектима“ (Schweiger, 2017; 113). Објекти могу бити људи (политичари, модератори итд.), групе људи (политичари, избеглице) као и странке, компаније и институције, политички захтеви (нпр.смртна казна, забрана неке политичке партије. (Schweiger, 2017; 113). 
Мишљење треба разликовати од ставова и вредности према различитом објекту вредновања, са једне стране, односно према променљивости оцена на којима се заснивају, са друге стране. Мишљења се обично изражавају о одређеним објектима као што су људи, акције или политички захтеви. У њиховој процени, мишљења се могу релативно брзо променити у зависности од доступних информација и субјективне процене. У поређењу са тим, ставови су постојанији и односе се на вредновање апстрактних објеката као што су слободна тржишна економија или миграције. Овде се оцене не односе на појединачне информације о људима или радњама, већ се разматрају већи контексти и групе. Вредности се односе на веома апстрактне класе објеката. Они се односе на апстрактне идеје о томе шта је пожељно на пример у односу на правду, слободу или љубав. Вредности укључују ставове и мишљења, али их превазилазе тако што су у стању да остану константни, док се мишљења и ставови мењају у исто време (Schweiger, 2017; 114).
Данас се формирање мишљења увек одвија са и у дигиталним медијима. Томе у прилог говори и чињеница да интернет генерално постаје све важнији за децу у раном узрасту. Стога је разумно претпоставити да млади људи све више формирају своја политичка и друга мишљења на друштвеним мрежама.
Друштвени медији постају све важнији за демократске процесе формирања мишљења. Ово крије прилике и опасности за демократију и различитост мишљења. Приступ информацијама је лак и наизглед неисцрпан. Истовремено, друштвене и политичке поделе се стално повећавају у многим земљама. Друштвени медији свакако доприносе овим поделама: корисници друштвених медија информације на Фејсбуку, Твитеру, Јутјубу итд. доживљавају као објективне, иако су већ увелико филтриране. То доводи до стварања такозваних филтерских мехурића (Вучковић, 2022б; 555). Наиме, друштвени медији не креирају сопствени садржај, већ само омогућавају технички пренос информација на основу чега људи формирају мишљење о различитим питањима. Чињеница да на овај начин људи добијају само информације које подржавају њихове ставове и изолују се од контроверзних дискусија види се као опасност за демократију. Посебна опасност је појава говора мржње који угрожава размену мишљења које је неопходно сваком демократском друштву (Schmidt, 2018; 61).
Говор мржње на друштвеним медијима

Термин „говор мржње” нема универзалну дефиницију. Још 1997. године Комитет министара Савета Европе формулисао је дао свеобухватну дефиницију говора мржње: „термин "говор мржње" ће бити схваћен као покривање свих облика изражавања који шире, подстичу, промовишу или оправдавају расну мржњу, ксенофобију, антисемитизам или друге облике мржње засноване на нетолеранцији, укључујући: нетолеранцију изражену агресивним национализмом и етхноцентризмом, дискриминацијом и непријатељством према мањинама, мигрантима и људима имигрантског порекла”.[footnoteRef:3] У Стратегији и Плану акције Уједињених нација говор мржње се дефинише као „било коју врсту комуникације у говору; писање или понашање, да напади користе пежоративни или дискриминаторни језик са референцом на особе на основу њихове вере, етничке припадности, националности, расе, боје, порекла, пола или другог фактора идентитета“. Фејсбук дефинише говор мржње као „директан напад на људе – а не на концепте или институције – на основу онога што зовемо заштићеним карактеристикама: расе, етничке припадности, националног порекла, инвалидитета, верске припадности, касте, сексуалне оријентације, пола, родног идентитета и озбиљне болести“.[footnoteRef:4] [3:  Council of Europe, Committee of Ministers, Appendix to Recommendation No. R (97) 20:
https://rm.coe.int/1680505d5b (12.08.2022).]  [4:  United Nations Strategy and Plan of Action on Hate Speech: https://www.un.org/en/genocideprevention/documents/advising-and-mobilizing/Action_plan_on_hate_speech_EN.pdf (12.08.2022).] 

Говор мржње није дозвољен ни на Јутјубу. Заштићене групе се готово не разликују од оних на Фејсбуку. На Јутјубу није дозвољен садржај који се односи на подстицање насиља или мржње према појединцима или групама с обзиром на „Старост, Касте, Инвалидитет, Етничка припадност, Родни идентитет и изражавање, Националност, Раса, Имиграциони статус, Религија, Пол, Сексуална оријентација, Жртве великог насилног догађаја и њихов род, Статус ветерана“.[footnoteRef:5] Међу последњима је Твитер такође објавио сопствену дефиницију „понашања које изазива мржњу“ као апел на своје кориснике: „Не смете промовисати насиље над или директно нападати или претити другим људима на основу расе, етничке припадности, националног порекла, касте, сексуалне оријентације, пола, родног идентитета, верске припадности, старости, инвалидитета или озбиљне болести. Такође не дозвољавамо налоге чија је примарна сврха подстицање штете према другима на основу ових категорија“.[footnoteRef:6] [5:  YouTube, Hate Speech Policy:
https://support.google.com/youtube/answer/2801939?ref_topic=9282436 (12.08.2022).]  [6:  Twitter, Hateful conduct policy:
https://help.twitter.com/en/rules-and-policies/hateful-conduct-policy (15.08.2022).] 

Говор мржње је постојао и пре појаве интернета и друштвених медија (Милинковић, 1996; 42). Али у временима онлајн комуникације, говор мржње је достигао „нови, често вирусни квалитет“ (Fleischhack, 2017; 23-25). Све веће ширење и употреба интернетa учинило је говор мржње видљивијим последњих годинa. На интернет платформама, форумима, блоговима или друштвеним мрежама изнова се јављају различити облици онлајн штетног понашања и вербалног насиља, што не би било изражено у ситуацији директног комуницирања.
У науци не постоји јединствена дефиниција говора мржње (Петрушић, 2012; 75). Постоји велики број различитих, понекад супротстављених дефиниција овог појма. Недостатак опште применљиве дефиниције „говора мржње” се сматра централним проблемом његове регулативе (Kiska, 2012; 107). Велики број аутора из различитих дисциплина - од правних преко политичких до лингвистичких наука су покушали да дефинишу говор мржње (Brown, 2017; 424). Стефанович дефинише говор мржње као политички израз са више или мање јаким правним чињеницама (Stefanowitsch, 2018; 11). Ради се о понижавању и омаловажавању људи, посебно као члана групе или због њихове припадности некој  групи. Говор мржње се, дакле, разликује од обичних увреда и увреда упућених појединцима.
Sponholz под говором мржње подразумева „свеснију јавну комуникацију и/или намерне поруке дискриминаторног садржаја“ (Sponholz, 2018; 48). Исти аутор наглашава да се говор мржње не може саопштавати само вербално, због чега је већ сам појам погрешан. Овако се мржња може изразити невербално, на пример кроз слике, изразе лица или гестове (Мeibauer 2013; 1-3). Карактеристике говора мржње које се више пута наглашавају су погрдни облик језика и осуђивање других људи. Говор мржње ипак треба разликовати од пропаганде мржње и сајбер малтретирања. Пропаганда мржње има за циљ да утиче на људе и јавност користећи манипулативне методе, док се сајбер малтретирање односи на вређање, претњу, срамоту или узнемиравање појединаца помоћу комуникацијских медија. Говор мржње је, пак, усмерен против читавих група људи и популација, етничких група или религија. Док су неки облици таквог говора мржње јасно препознатљиви, говор мржње се понекад јавља подсвесно (нпр. због сексуалне оријентације). Такве карактеристике није увек лако идентификовати.
Друга група аутора сматра да је централна карактеристика говора мржње групна повезаност. У том смислу говор мржње се дефинише као „агресиване или генерално погрдне изјаве о људима који су распоређени у одређене групе“ (Geschke, Klaßen, Quent, Richter, 2019; 14-16). Обраћање таквим групама може бити засновано на карактеристикама као што су пол, националност, професионалне групе, сексуална оријентација, верска припадност или изглед. Говор мржње не може увек бити ограничен само на једну тему. Најчешће се говор мржње јавља у облику расизма, сексизма, антисемитизма и антимуслиманског расизма, непријатељства према геј и трансродним особама. Говор мржње у облику расизма је у порасту последњих година и везује се за настајање избегличке кризе. Циљ овог облика говора мржње је да се мигранти прикажу као инфериорна група људи.
Посебан облик онлајн расизма појављује се у виду антисемитског и антимуслиманског расизма. Антисемитизам је нарочито заступљен у Западној Европи. Према извештају о антисемитизму немачког Бундестага из 2017. године, види се да трећина немачког становништва има антисемитске тенденције.[footnoteRef:7] Антимуслимански ставови су такође повећани последњих година. Ислам и припадници исламске вероисповести често се приказују као брутални и примитивни,  а често се у друштвеним медијима могу срести наслови попут "исламизација хришћанског запада". [7:  Bundestag - Report on anti-Semitism (2017). 
https://www.bundestag.de/dokumente/textarchiv/2017/kw25-de-antisemitismusbericht-509752 (20.08.2022)] 

Говор мржње се изражава и у сексистичким коментарима на друштвеним мрежама. Сексистички говор мржње се дефинише на следећи начин: „(...) заговарање и промовисање или подстицање било ког облика омаловажавања, мржње или деградације особе или групе људи, као и било који облик узнемиравања, вређања, негативног стереотипа, стигматизације или претње особи или групи људи и оправдање наведених облика изражавања – на основу (...) личних карактеристика (...), укључујући (. ..) биолошки или социјални пол, родни идентитет и сексуалну оријентацију“ (Möller, 2015; 18).
Сексизам се заснива на теоријама и предрасудама које гледају на људе као на инфериорне због њиховог пола и манифестује се у стереотипном и дискриминаторском понашању – чешће онлајн него ван мреже. За разлику од традиционалног размишљања које је ограничено на родну перспективу жена-мушкарац, термин сексизам проширује ово схватање и укључује непријатељство према лезбејкама, геј, бисексуалним, трансродним, особама (Николић, 2018).
Упркос неким сличностима, из горњих дефиниција је јасно да је појам говор мржње нејасан и вишеструко описан. Процена постојања говора мржње, околности у вези са њим и прекорачења граничних вредности која се не могу објективно утврдити су дискреционо право доносиоца одлука. Дакле, подвођење стварних чињеница под овим термином је изузетно проблематично. Осим тога, постоји велики ризик од произвољних одлука, што би могло имати негативан утицај на слободу изражавања и информисања као основних принципа демократских устава. 
Говор мржње треба разликовати од дискриминације. Дискриминација се односи на случајеве у којима су појединци или групе без објективног разлога изложени различитом третману. Лошији третман може бити заснован на различитим основама као што су старост, пол, раса, етничко порекло, сексуална оријентација итд. Многи од ових основа се преклапају са онима који се односе на говор мржње. Из тог разлога може се десити да говор мржње укључује подстицање на дискриминацију одређених група или физичих лица.
Говор мржње треба разликовати и од клевете. Клевета се односи на случајеве у којима појединац представља или шири пред трећом страном неистините чињенице које штете части и угледу другог лица са намером да се нашкоди угледу и части тог лица, иако је знао или је био у  обавези да знај да су чињенице лажне. У том смислу, клевета се заснива на дискредитацији коју једна особа може да претрпи у друштву. У зависности од националног правног оквира, клевета може уживати грађанскоправну и/или кривичноправну заштиту. Говор мржње се, са друге стране, такође односи на штету нанету достојанству појединца или групе. Међутим, у случају говора мржње садржај изјаве појединца се заснива на инхерентним карактеристикама идентитета жртве, а не на лажним или нетачним чињеницама.
Говор мржње треба разликовати и од злочина из мржње (Зекавица, 2019; 39). Злочини из мржње су кривична дела која су мотивисана пристрасношћу или предрасудама према одређеним групама људи. OSCE пристрасност или предрасуде дефинишу као „унапред створена негативна мишљења, стереотипне претпоставке, нетолеранција или мржња усмерена на одређену групу која дели заједничке карактеристике, као што су раса, етничка припадност, језик, вера, националност, сексуална оријентација, пол или било које друге основне карактеристике“. Дакле, основна разлика између злочина из мржње и говора мржње лежи у чињеници да говор мржње не представља кривично дело. Међутим, говор мржње може представљати доказ о почињеном злочину из мржње (Milenković, 2010; 66).

МЕТОДОЛОГИЈА 

Онлајн говор мржње се разликује од офлајн говора мржње, што је, између осталог, допринело бројним изазовима при покушајима регулисања такозване „сајбер мржње“ (Brown, 2018; 297). Једна од одлика интернета је што појединцима даје могућност да кажу шта желе, а да при том остану анонимни. Доказано је да анонимност на интернету и чињеница да људи седе иза екрана подстиче људе да изговоре оно што никада не би смели у стварном животу (Brown, 2018; 300). Са друге стране, жртвама говора мржње је лакше да се на интернету изразе и одбране од говора мржње. Чак и када појединци не желе да сакрију идентитет, невидљивост на интернету доприноси да се на друштвеним мрежама дају изјаве које се никада не би изговориле у стварном животу. Физичка дистанца коју интренет носи са собом омогућава заштиту говорницима мржње од физичких напада. За разлику од комуникације лицем у лице интернет омогућава доступност информација у кратком року великом броју људи. Свако ко напише коментар мржње на интернету често га не добија непосредну повратну информацију. Недостатак контакта очима и гласа, као и одсуство израза лица и гестова саговорника доприносе да појединци на друштвеним мрежама буду енергичнији и показују необичан избор речи, попут псовки и увреда. Невербални сигнали који недостају у онлајн комуникацији доприносе и одсуству емпатије. Са друге стране, у традиционалним облицима медија постоји уреднички надзор пре објављивања одређеног садржаја. Историјски гледано, ово је често представљало ефикасно ограничавање говора мржње, механизам који очигледно не функционише на платформама друштвених медија.
Јавни говор мржње има за циљ да директно нападне одређену групу људи. Као такав јавни говор мржње може да изазове психолошке трауме као и физичке симптоме, попут емоционалног бола. Може се десити да жртва, на пример, има болове у стомаку, отежано дисање, висок пулс, ноћне море или психозе. Понекад онлајн говор мржње може да доведе до самоубиства жртве (Matsuda, 2018; 24). Сваки човек у друштву има достојанство које други људи морају поштовати. Непредузимање мера против говора мржње води ка једном несређеном друштву. Отуда се јавила потреба за правним регулисањем говора мржње.
Правно регулисање говора мржње се разликује од државе до државе. САД предњаче у погледу правног регулисања говора мржње. Амерички судови дају скоро апсолутну заштиту слободи изражавања (Brugger, 2002; 7). Само у случају када изјава директно позива на непосредно противправно поступање и погодна је да такво понашање покрене, заштита слободе изражавања изостаје. Овај стандард, који важи и данас, је подржао Врховни суд САД 1969. године у предмету Brandenburg v. Ohio 395 U.S. 444, по коме је добио назив Бранденбуршки тест (Bleich, 2011; 922). Повод за овај случај је био говор који је одржао Кларенс Бранденбург на митингу у Охају дајући „погрдне и осветничке коментаре“ (Fagan, 2000;  609). Брандербург је ухапшен и осуђен на основу Закона о криминалном синдикализму Охаја због окупљања и промовисања илегалних активности ради остваривања политичких реформи. Међутим, Бранденбург се жалио на пресуду, позивајући се на Први и Четрнаести амандман Устава САД. Врховни суд је на крају пресудио да је говор заштићен и да држава не може Уставом забранити заговарање кршења закона, осим ако то заговарање није изазвало непосредну противправно поступање. Први амандман Устава САД забрањује ограничавање слободе говора од стране владе и јавних власти. Постоје уски изузеци за говор мржње, схваћен као говор који ће вероватно подстаћи непосредно насиље. Први амандман, међутим, не спречава приватне актере, попут платформи друштвених медија, да намећу сопствена ограничења говору мржње. Платформе друштвених медија су додатно заштићене од приватних парница јер се не сматрају издавачима садржаја објављеног на њиховим сајтовима у смислу члана 230 Закона о пристојности у комуникацији из 1996. године (Vučetić, Bončić &Pešić, 2016; 8-9)..
У 21. веку – времену интернета, говор мржње је у великој мери заступљен на друштвеним медијима. Као пример како онлајн говор мржње може довести до насиља може се навести случај из 2016. године уочи предизборне кампање у САД. Након што је на друштвеним медијима прочитао информацију о деци која се као сексуални робови држе у пицерији под управом председничке кандидаткиње Хилари Клинтон, мушкарац из Северне Каролине је пуцао из пушке у ресторан. Међутим, онлајн информација о пицерији која је почела да се појављује на друштвеним мрежама пре председничких избора 2016. године је заправо била лажна.
Онлајн видео портал YouTube са седиштем у Сан Бруну – Калифорнија, је од оснивања 2005. године издао Политику „говора мржње“, која је током друштвеног развоја континуирано прилагођавана. Брисања говора мржње су вршена пре 2015. године. Политика „говора мржње“ је ревидирана 2017. године. Циљ промена је била примена бољих начина борбе против тероризма и екстремизма, као и примена мера за сузбијање претњи мржње и насиља и њиховог величања. У том смислу су побољшане технолошке могућности за аутоматску идентификацију екстремистичких и терористичких садржаја. Осим тога, повећан је број независних стручњака који ручно бришу садржај мржње, а одређени садржај више не би требало да се препоручује корисницима и не би требало да буде отворен за коментаре. Током 2019. године су извршене даље промене у политици брисања, тако да је одлучено да канали који више пута крше смернице о говору мржње биће уклоњени из YouTube партнерског програма. Тако је половином 2015. године YouTube уклонио више хиљада видео снимака и канала који су приказивали порицање холокауста и промовисали нацистичку идеологију. Након тога су уследили протести особа чији су видео снимци погрешно схваћени. Међу видео снимцима које је YouTube уклонио били су снимци Хитлерових говора и видео снимци који објашњавају порекло и опасности идеја беле расе које су имале историјску и образовну вредност. YouTube је једним делом сервис друштвених медија. Међутим, са друге стране  YouTube је емитер у реалном времену као и архива – што значи да би цензура на YouTube-у могла покренути тешка питања брисања историје. Међутим, до краја 2019. године број видео снимака избрисаних због говора мржње се повећао на преко 100.000. У истом периоду, више од 17.000 YouTube канала је блокирано због садржаја мржње и уклоњено је више од 500 милиона коментара са видео снимака.
Друштвена мрежа Фејсбук основана је 2004. године и тренутно је највећа на свету са 2,9 милијарде месечно активних корисника. Фејсбук је успоставио стандарде заједнице пре 2015. gодине. Од 2018. године се објављују и стандарди тумачења, на основу којих се доноси одлука о брисању говора мржње. Стандарди заједнице укључују и такозване „protected categories“. Ту спадају, на пример, верске, сексуалне или друге мањинске групе које треба заштитити од „говора мржње“. Стручњаци различитих професија креирају стандарде заједнице и континуирано их развијају. Пракса брисања и третирања „говора мржње“ на Фејсбуку у основи се није променила од 2015. године. Међутим, са појавом избеглица и миграната нове групе заштите су укључене у стандарде заједнице.
Фејсбук је последњих година знатно увећао сопствене безбедносне тимове на око 35.000 запослених. Такође су развијена решења заснована на вештачкој интелигенцији за активно проналажење и уклањање штетног садржаја. Међутим, француска организација Репортери без граница је поднела тужбу против Фејсбука због „преварне пословне праксе у суочавању са говором мржње и дезинформацијама“. Фејсбук је дозволио да се „дезинформације у контексту пандемије Ковида 19, као и коментари мржње и претње медијским радницима несметано шире“. Француски кривични закон о заштити потрошача је основа за тужбу коју су покренули Репортери без граница. Пословна пракса се сматра лажном „ако је заснована на лажним тврдњама, изјавама или изјавама или је вероватно да ће довести у заблуду.“ 
Као и YouTube и Фејсбук, Твитер такође има седиште у Калифорнији, САД. Реч је о сервису за микроблоговање који је почео са радом 2006. године. Твитер од 2012. године објављује полугодишње извештаје о транспарентности, који укључују информације о спровођењу Твитер правила. За период пре 2015. године постоји шест таквих извештаја, од којих сваки показује политику брисања између јануара и јуна и између јула и децембра 2012. до 2014. године. Извештаји показују нагли пораст захтева за брисање, посебно за другу половину 2014. године. Захтеви су углавном долазили из Турске (477), Русије (91) и Немачке (43) и довели су до тога да је  укупно повучено 79 налога и 1.835 твитова. Према последњем Извештају Твитера за период јануар – јун 2021. године знатно је повећан број захтева за уклањање садржаја са Твитера.[footnoteRef:8] Највећи подносиоци захтева у овом периоду који покрива овај извештај потиче из Јапана, Русије, Турске, Индије и Јужне Кореје. [8:  Twitter, Removal Requests:	
https://transparency.twitter.com/en/reports/removal-requests.html#2021-jan-jun (21.09.2022).] 

На нивоу Европске уније до данас није усвојена законска регулатива о забрани говора мржње на Интернету. Међутим, у мају 2016. године донет је Кодекс понашања ЕУ о борби против говора мржње на Интернету, на који су се обавезале четири ИТ компаније: Фејсбук, Твитер, Јутјуб и Мајкрософт. До данас и друге ИТ компаније одлучиле су да се придруже Кодексу (Instagram, Google+, Snapchat, Dailymotion, Jeuxvideo.com, TikTok и LinkedIn).[footnoteRef:9] Приступањем Кодексу наведене компаније су, између осталог, изразиле спремност да прегледају садржај за који постоји сумња да садржи говор мржње и да га у року од 24 сата уклоне, односно да блокирају приступ. [9: The EU Code of Conduct: https://ec.europa.eu/info/policies/justice-and-fundamental-rights/combatting-discrimination/racism-and-xenophobia/eu-code-conduct-countering-illegal-hate-speech-online_en (20.09.2022).] 

Директива ЕУ о аудиовизуелним медијским услугама садржи правила против говора мржње. Одредбе ове Директиве обавезују и видео на захтев (Video on Demand) и платформе за дељење видеа као што су YouTube, Netflix или Facebook. Одредбе ове Директиве обавезују  државе чланице да обезбеде да у аудиовизуелним медијима нема мржње, насиља или позива на тероризам. Оператери таквих платформи морају бити доступни за сарадњу и морају створити механизме путем којих се, на пример, могу пријавити видео снимци који величају насиље или говор мржње. Провајдери платформи морају такав садржај након одговарајућег прегледа да обришу.
Поред Директива ЕУ о аудиовизуелним медијским услугама и Директива о е-трговини садржи одређене одредбе о говору мржње.[footnoteRef:10] Члан. 3(2) и (4) директиве о е-трговини обезбеђују да... "Државе чланице можда неће, из разлога који спадају у координисано поље, ограничити слободу пружање услуга информационог друштва из друге државе чланице... Државе чланице могу да предузму мере за дерогацију из става 2 у погледу дате услуге информационог друштва ако су испуњени следећи услови: (а) мере ће бити: [10:  See Audiovisual Media Services Directive, paragraph 16 and 48.
https://eur-lex.europa.eu/legal-content/EN/ALL/?uri=CELEX:32010L001 (22.09.2022).] 

(i) неопходан из једног од следећих разлога:
- јавна политика, посебно превенција, истрага, откривање и кривично гоњење кривичних дела, укључујући заштиту малолетника и борбу против било каквог подстика на мржњу на основу расе, пола, вере или националности, и кршење људског достојанства које се тиче појединаца,
- заштита јавног здравља,
- јавна безбедност, укључујући чување националне безбедности и одбране,
- заштиту потрошача, укључујући инвеститоре;
(ii) предузета против дате службе за информационо друштво која прејудицира циљеве који се односе на тачку (i) или која представља озбиљан и тежак ризик од прејудицирања тих циљева; (iii) сразмерно тим циљевима".
Суд правде ЕУ се до сада бавио само дефиницијом говора мржње (нпр. у спојеним предметима Mesopotamia Broadcast and Roj TV, С-244/10 и 245/10). Међутим, ни у једном случају Суд се није бавио димензијом говора мржње из чл. 3(4) Директиве о електронској трговини. За разлику од Суда правде ЕУ, национални судови држава чланица су се у многим приликама бавили питањем говора мржње у медијима и у онлајн контексту, укључујући и Европски суд за људска права. 
Европски суд за људска права се први пут бавио говором мржње на интернету у случају Delfi vs Estonia.[footnoteRef:11] У овом случају Суд је сматрао да је естонски новински интернет портал „Delfi“ који је објавио чланак о томе како је трајектна компанија СЛК уништила територију која се традиционално користила за вожњу од копна Естоније до њених острва одговоран за увредљиве коментаре читалаца. Испод чланка читаоци су писали наводно увредљиве и претеће коментаре. У овом предмету ЕСНR  је установио неколико важних принципа. Као прво, ЕСНR је установио да је портал Delfi објављивач коментара. На веб страници портала је наведено да ће аутори коментара бити одговорни за њихов садржај и да претећи или увредљиви коментари нису дозвољени. Међутим, Суд је закључио да иако је знао и могао да спречи клевете, Delfi  то није учинио и оставио их је на интернет страници шест недеља. [11:  See case Delfi vs Estonia:
https://hudoc.echr.coe.int/fre#{%22itemid%22:[%22002-8960%22]} (22.09.2022).] 

Према мишљењу ЕСНR клевета садржана у електронској комуникацији, у поређењу са традиционалним штампаним или електронским медијима, разликује по томе што може тамо да остане заувек и да изазове много већу штету. ЕСНR је посебно скренуо пажњу на неконтролисано ширење реторике која је потенцијално клеветничка и пуна мржње. ЕСНR је зато утврдио одговорност само за очигледно незаконите коментаре и изрекао обавезу њиховог уклањања или блокирања без одлагања, чак и без обавештења које долази од наводне жртве или трећих лица.
У случају ООО Flavus a. O. vs Russia ЕСНR  је установио да се примена мера блокирања интернет медија или страница због критичког става према властима или политичком систему никада не може сматрати неопходним ограничењем слободе изражавања.[footnoteRef:12] Блокирање комплетног приступа интернет страници је екстремна мера коју треба упоредити са забраном новина или телевизијске станице. [12:  See case ООО Flavus a. o. vs Russia
https://hudoc.echr.coe.int/fre#{%22itemid%22:[%22001-203178%22]}
https://www.bundestag.de/dokumente/textarchiv/2017/kw25-de-antisemitismusbericht-509752 (23.09.2022).
] 

И поједине државе чланице ЕУ се донеле своје прописе који садрже одредбе против говора мржње.
У Немачкој изјаве које се могу окарактерисати као „говор мржње“ се често подводе под кривично дело Incitement of masses у смислу чл. 130 Кривичног законика. Oсим тога. говор мржње може да се подведе под кривична дела Public incitement to commit offences (Section 111), Insult (Section 185) и Тhreat (Section 241). У циљу бољег спровођења материјалног права на интернету у Немачкој је 2017. године усвојен Закон о заштити на друштвеним мрежама (Network Enforcement Act).[footnoteRef:13] Овај Закон обавезује оператере друштвених мрежа да у року од 24 сата од пријема жалбе избришу очигледно незаконит садржај или да му блокирају приступ. За садржај који је предмет брисања или блокирања Закон не користи термин говором мржње, већ се позива на постојеће одредбе Кривичног законика (Sections 86, 86a, 89a, 91, 100a, 111, 126, 129 to 129b, 130, 131, 140, 166, 184b in connection with 184d, 185 to 187, 241 or 269 of the Criminal Code). [13:  See Network Enforcement Act: 
https://www.bmj.de/DE/Themen/FokusThemen/NetzDG/NetzDG_EN_node.html (22.09.2022).] 

Network Enforcement Act дефинише друштвене мреже као „пружаоци услуга телемедије који, у сврху прављења профита, управљају интернет платформама које су дизајниране да омогуће корисницима да деле било који садржај са другим корисницима или да такав садржај учини доступним јавности (друштвеним мрежама). Платформе које нуде новинарски или уреднички садржај, одговорност за коју лежи сам пружалац услуга, неће представљати друштвене мреже у оквиру значења овог акта. Исто важи и за платформе које су дизајниране да омогуће индивидуалну комуникацију или ширење одређеног садржаја - Закон о спровођењу мреже, одељак 1(1). Пружаоци друштвених мрежа који по календарској години примају више од 100 притужби на незаконит садржај дужни су да на својим платформама израде полугодишње извештаје на немачком језику о поступању по притужбама на незаконит садржај на својим платформама - Закон о спровођењу мреже, одељак 2(1). Казне за провајдере друштвених мрежа који прекрши захтеве за пријављивање или прописе за поступање по жалбама на незаконит садржај могу износити и до 50 милиона евра.
Француски закон о слободи штампе (Law on the Freedom of the Press) и Кривични законик садрже различите норме које су усмеренe против говора мржње. Половином 2019. године  у Француској је усвојен Закон у циљу сузбијања садржаја мржње на интернету.[footnoteRef:14] Законом је формирано специјализовано тужилаштво за борбу против садржаја мржње на интернету. Осим тога, Закон обавезује велике оператере онлајн платформи, чија се активност састоји у повезивању више људи у циљу дељења садржаја или упућивања на овај садржај, да у року од 24 сата од пријема обавештења уклоне "очигледно" незаконит садржај. У супротном, ризикују да буду кажњени до 1,25 милиона евра. Уклањање се односи на садржај који укључује подстицање на мржњу, насиље, расистичке или чак верске увреде. За терористички садржај или садржај дечје порнографије, период за уклањање садржаја је смањен на један сат. За мање експлицитан садржај, платформе имају недељу дана за његово уклањање. Пријављивање садржаја зависи од корисника, путем дугмета за пријављивање које је видљиво од стране платформи. Међутим, Уставни савет је одлуком од 18. јуна 2020. године осудио ове одредбе. Као критичар закона, Уставни савет је осудио бавезу наметнуту друштвеним мрежама да у року од двадесет четири сата, под претњом великих новчаних казни, избришу садржај „мржње“ који им је пријављен на Фејсбуку, Твитеру, Снепчету, Јутјубу итд. Према мишљењу Уставног савета, овај механизам који је лишен правне интервенције може да изазове „напад на остваривање слободе изражавања и комуникације који није неопходан, прикладан и пропорционалан његовом циљу“. Одсуство правне интервенције посебно се односи на обавезу друштвених мрежа да за сат времена било коју дечју порнографију или терористички садржај који су пријавиле власти.  [14:  See France’s legislation on hate speech:
https://www.assemblee-nationale.fr/dyn/15/textes/l15t0310_texte-adopte-seance (23.09.2022).] 

У Великој Британији Public Order Act из 1986. године у Section 18 предвиђа да .. „ Особа која користи претеће, увредљиве речи или понашање, или приказује било који писани материјал који прети, вређа, крива је за прекршај ако – (а) намерава тиме да изазове расну мржњу, или (б) имајући у обзир све околности расне мржње вероватно ће се тиме узбуркати".  Део 17 из Закона гласи: "расна мржња значи мржњу против групе особа дефинисаних упућивањем на боју, расу, националност (укључујући држављанство) или етничко или национално порекло ".
За разлику од Немачке и Француске, у Великој Британији није донет Закон о сузбијању мржње на интернету. Ипак, влада Велике Британије је више пута наглашавала да оно што је нелегално ван мреже такође је нелегално и на мрежи. У априлу 2019. године, британска влада је објавила Белу књигу (The Online Harms White Paper) у којој су наведени владни предлози за регулисање штетног садржаја на интернету. [footnoteRef:15]Онлајн штета се у Белој књизи дефинише као „онлајн садржај или активност која штети појединачним корисницима, посебно деци, или угрожава начин живота у Великој Британији, било подривањем националне безбедности, или смањењем поверења и подривањем заједничких права, одговорности и могућности за подстицање интеграције“. [15:  The Online Harms White Paper: https://www.gov.uk/government/consultations/online-harms-white-paper (24.09.2022).] 

Половином 2021. године у Великој Британији је објављен нацрт Закона о безбедности на мрежи (Online Safety Bill) који до данас није усвојен. 

Правна регулатива говора мржње у Србији

Устав Републике Србије у чл. 46, ст. 1 гарантује слободу изражавања. Ова слобода се може законом ограничити „ако је то неопходно ради заштите права и угледа других, чувања ауторитета и непристрасности суда и заштите јавног здравља, морала демократског друштва и националне безбедности Републике Србије“. Устав у чл. 43, ст. 4 прописује да „слобода испољавања вере или уверења може се ограничити законом, само ако је то неопходно у демократском друштву, ради заштите живота и здравља људи, морала демократског друштва, слобода и права грађана зајемчених Уставом, јавне безбедности и јавног реда или ради спречавања изазивања или подстицања верске, националне или расне мржње“. Осим тога, надлежни суд може спречити ширење информација и идеја путем средстава јавног обавештавања, између осталог, ради спречавања заговарања расне, националне или верске мржње, којим се подстиче на дискриминацију, непријатељство или насиље (чл. 50, ст. 3 Устава РС). [footnoteRef:16] [16:  Устав Републике Србије, чл. 50 ст.3.] 

За разлику од Устава, Закон о забрани дискриминације изричито забрањује говор мржње. Говор мржње се у чл. 11 овог Закона дефинише као „изражавање идеја, информација и мишљења којима се подстиче дискриминација, мржња или насиље против лица или групе лица због њиховог личног својства, у јавним гласилима и другим публикацијама, на скуповима и местима доступним јавности, исписивањем и приказивањем порука или симбола и на други начин“. Такво понашање у смислу овог Закона је забрањено. 
Кривични законик прописује четири кривична дела која се односе на забрану дискриминације: 1) повреда равноправности (Section 128); 2) повреда права употребе језика и писма (Section 129); 4) расна дискриминација (Section 387) и 3) изазивање националне, расне и верске мржње и нетрпељивости (Section 317).
Говор мржње у Србији је регулисан и медијским прописима. Закон о јавном информисању и медијима у чл. 75 забрањује говор мржње: „Идејама, мишљењем, односно информацијама, које се објављују у медијима не сме се подстицати дискриминација, мржња или насиље против лица или групе лица због њиховог припадања или неприпадања некој раси, вери, нацији, полу, због њихове сексуалне опредељености или другог личног својства, без обзира на то да ли је објављивањем учињено кривично дело“.[footnoteRef:17] Међутим, говор мржње не постоји ако су те информације део објективног новинарског извештаја и ако је постојала је намера да се критички укаже на дискриминацију, мржњу или насиље против лица или групе или на појаве које представљају или могу да представљају подстицање на такво понашање (чл. 76 Закон о јавном информисању и медијима).[footnoteRef:18] Говор мржње је забрањен и Законом о електронским медијима. Овај Закон у чл. 51 прописује да се „регулатор стара да програмски садржај пружаоца медијске услуге не садржи информације којима се подстиче, на отворен или прикривен начин, дискриминација, мржња или насиље због расе, боје коже, предака, држављанства, националне припадности, језика, верских или политичких убеђења, пола, родног идентитета, сексуалне оријентације, имовног стања, рођења, генетских особености, здравственог стања, инвалидитета, брачног и породичног статуса, осуђиваности, старосне доби, изгледа, чланства у политичким, синдикалним и другим организацијама и других стварних, односно претпостављених личних својстава“.[footnoteRef:19] [17:  Закон о забрани дискриминације, чл.11.]  [18:  Закон о јавном информисању и медијима, чл. 76.]  [19:  Закон о електронским медијима, чл. 51 ] 

До данас у Србији није донет посебан закон о забрани говора мржње на интернету. 

REZULTATI I DISKUSIJA

Правно регулисање говора мржње је у великој мери повезано са питањем слободе изражавања као једним од стубова демократског друштва и основним предусловом за обезбеђивање заштите других људских права појединаца. У многим земљама слобода изражавања ужива уставну заштиту. Као основно право, слобода изражавања подразумева право сваког појединца да изрази своје мишљење на било који расположиви начин, или да ћути, као и право на обавештеност о томе шта се дешава широм света.
Различити међународни уговори о људским правима штите слободу изражавања (посебно члан 19 Универзалне декларације о људским правима, као и члан 19 Међународног пакта о грађанским и политичким правима). Међународни пакт о грађанским и политичким правима у чл. 20 забрањује ратну пропаганду као и  „свако заговарање националне, расне или верске мржње које подстиче дискриминацију, непријатељство или насиље“. Осим тога, Међународна конвенција о укидању свих облика расне дискриминације у чл. 4 захтева од држава да предузму позитивне мере како би „искорениле свако подстицање на расну дискриминацију“.
У ЕУ слобода изражавања је експлицитно призната у чл. 2 Уговора о ЕУ. Овај пропис предвиђа: “Унија се заснива на вредностима поштовања људског достојанства, слободе, демократије, једнакости, владавине права и поштовања људских права, укључујући и права особа које припадају мањинама”. Са друге стране Повеља о основним правима ЕУ у чл. 11 предвиђа да „свако има право на слободу изражавања. Ово право укључује слободу држања мишљења и примања и непристрасних информација и идеја без мешања јавних власти и без обзира на границе “. Међутим, Повеља ЕУ (EU Charter ) у чл. 52 садржи општу клаузулу о могућности ограничења слобода и права када су у сукобу са другим правима.
Слобода изражавања је заштићена и секундарним прописима ЕУ. На пример, Директива о аудиовизуелним медијским услугама у уводном делу (параграфи 16 и 48) наглашава усклађеност ове Директиве са слободом изражавања садржаном у члану 11 Повеље ЕУ.
Општа Уредба о заштити података бр. 2016/679 у параграфу 153 потврђује да помирење између оквира заштите података дефинисаног Уредбом и правилa o заштити слободе изражавања је задатак држава чланица, дозвољавајући посебна изузећа у вези са обрадом личних података искључиво у новинарске сврхе или за потребе академских, уметничких или књижевних израза.
Слобода изражавања је садржана и чл. 10 Европске конвенције о људским правима. Међутим, ова Конвенција у чл. 10(2) прописује случајеве у којима се слобода изражавања може ограничити у циљу постизања равнотеже са другим сукобљеним правима. Заштиту ове слободе развио је и Европски суд за људска права у својој богатој судској пракси. У том смислу, ECHR је заузео став да је ограничење слободе изражавања легитимно ако су испуњена следећа три услова:
„1) да је ограничење прописано законом
2) да се њиме штити један од легитимних циљева предвиђених чланом 10 ЕК;
3) ограничење мора бити неопходно у демократском друштву, што подразумева проверу да ли национална интервенција одговара "неопходним сојалним потребама“ [footnoteRef:20] [20:  See case Handyside v United Kingdom, par. 48:
https://hudoc.echr.coe.int/eng#{%22dmdocnumber%22:[%22695376%22],%22itemid%22:[%22001-57499%22]} (26.09.2022).] 

Европска конвенција о људским правима у чл. 17 регулише забрану злоупотребе права предвиђених овом Конвенцијом. Позивајући се на овај пропис, ECHR је у случају М'bala М'bala v France ограничио слободу изражавања. У овом случају Суд је сматрао да вече француског комичара Dieudonné M’Bala M’Bala није имало карактер сатиричне, провокативне представе, већ је представљало демонстрацију мржње и јавно вређање људи јеврејског порекла и вере. 
Слобода изражавања је правно заштићена у готово свим европским земљама. Већина националних устава укључује ову слободу међу општа начела повезана са правима грађана. У само неколико земаља уставне одредбе праве јасну разлику између слободе изражавања и слободе медија (нпр. Белгија, Грчка, Србија, Румунија). Међутим, потреба за балансирањем слободе изражавања призната је и у националним уставима. Примера ради, Устав РС у чл. 46 гарантује „слободу мишљења и изражавања, као и слободу да се говором, писањем, сликом или на други начин траже, примају и шире обавештења и идеје“. Међутим, исти пропис предвиђа да се „слобода изражавања може законом ограничити, ако је то неопходно ради заштите права и угледа других, чувања ауторитета и непристрасности суда и заштите јавног здравља, морала демократског друштва и националне безбедности Републике Србије“. 
Слобода изражавања је једно од централних људских права и сматра се неопходним за остваривање и заштиту свих људских права и за функционисање демократске уставне државе. Међутим, слобода изражавања није апсолутна (Милојевић, Сурчулија, 2016). Разлика између слободе изражавања и ширења, односно подстицања на дискриминацију, мржњу и претњу мањинама, које се морају спречити и казнити, захтева пажљиво разматрање. Слобода изражавања свакако обухвата и непристојне, па чак и увредљиве говоре који вређају част и углед погођених, али још увек не потпадају под говор мржње. Насупрот томе, изјаве из којих се не могу закључити никакве експлицитне поруке мржње такође могу представљати говор мржње. Према мишљењу Комитета за елиминацију расне дискриминације (CERD), следеће чињенице се морају узети у обзир када се процењује да ли изјава представља говор мржње:
· Садржај и облик говора
· Постојећа друштвена, економска и политичка клима у којој је говор одржан, као и постојећи обрасци дискриминације дотичне мањине (нпр. у вези са тражиоцима азила, групама странаца, сексуалним мањинама, итд.)
· Положај говорника у друштву или у релевантном медију (нпр. политичари, лидери).
· Домет говора (интернет или мејнстрим медији итд.)
Још једна ствар коју треба размотрити је сврха говора. Овде Комитет истиче да, на пример, говоре у одбрану људских права или одређених група не треба криминализовати.

ЗАКЉУЧАК 

Друштвени медији су данас у великој мери присутни у животима многих људи. Дељење информација и комуникација путем платформи друштвених медија је знатно олакшала људски живот. Информације се данас не добијају само из класичних медија, већ и преко друштвених медија. Наиме, медијске компаније објављују информације и на друштвеним мрежама и корисницима деле те информације. Више није потребно чекати вести на телевизији или радију. Данашње ударне вести се углавном шире путем друштвених медија. Поред тога, корисници могу брзо и лако да реагују на информације, и да дељењем информација и сами постану емитери, као и да комуницирају са светом без ограничења.
Ширење и дељење информација на друштвеним медијима је повезано са одређеним изазовима. Наиме, друштвени медији у великој мери утичу на формирање мишљења појединаца. Међутим, проблем је што се на друштвеним медијима често шире и деле лажне вести као и говор мржње. Говор мржње су поруке дискриминаторног садржаја које су јавно саопштене. У већини случајева жртве су одређене групе људи као нпр. мигранти, муслимани, Јевреји, припадници ЛГБТ популације. Жртве јавног напада се често осећају инфериорно због повреде части и угледа. Многи пате од психолошке трауме због доживљеног емоционалног бола. Говор мржње често доводи и до физичког бола жртве, као нпр. бол у стомаку или отежано дисање. Понекад говор мржње утиче на жртву да изврши самоубиство. Поред штетног утицаја на појединце, говор мржње индиректно може утицати на друштво. 
Регулисање штетног говора у онлајн просторима захтева повлачење границе између легитимне слободе говора и говора мржње. Слобода говора је заштићена уставима већине земаља широм света и главним међународним споразумима о људским правима. Међутим, у данашњем дигитализованом и све више поларизованом свету, актуелно је питање како правно регулисати говор мржње уз истовремену заштиту слободе изражавања. Право на слободу говора укључује и говор који би неко могао сматрати дубоко увредљивим. Ипак, право на слободу изражавања није апсолутно право. Државе могу ограничити ово право у одређеним изузетним околностима. Међутим, сва ограничења морају да испуњавају следеће критеријуме: а) ограничења морају бити предвиђена законом; б) морају тежити легитимном циљу како је детаљно наведено у члану 19(3) Међународног пакта о грађанским и политичким правима; в) и морају бити неопходни и пропорционални циљу којем се тежи. Поред тога, државе морају ограничити говор који се своди на заговарање мржње која подстиче дискриминацију, непријатељство или насиље на основу заштићених личних карактеристика.
Испуњавање наведених критеријума под којима се може ограничити слобода говора наилази на бројне изазове у онлајн простору. Друштвени медији нуде јединствен простор за изражавање мишљења подстичући јавну дебату и размену информација и јачајући простор за грађанско ангажовање. Међутим, говор мржње и злостављање у онлајн простору довели су до повећаног притиска на компаније друштвених медија да контролишу садржај који објављују и деле њихови корисници. Платформе друштвених медија доносе одлуке о томе шта је прихватљиво за онлајн изражавање на мрежи, што доводи у питање заштиту слободе изражавања у онлајн простору. Поред тога, проблематично је сматрати платформе друштвених медија одговорним за садржај који деле њихови корисници. Осим тога, често политике модерирања садржаја платформи друштвених медија нису довољно јасне и доступне својим корисницима да процене шта јесте, а шта није дозвољено на платформи.
Правно регулисање говора мржње и модерирања садржаја у онлајн простору је у великој мери сложено. Поједине европске државе попут Немачке и Француске су донеле по нашем мишљењу прешироке и нејасне прописе о сузбијању говора мржње на интернету. Ови прописи са једне стране намећу озбиљне обавезе друштвеним медијима у борби против говора мржње на интернету, док са друге стране имају озбиљне импликације на слободу изражавања. По нашем мишљењу пре доношења прописа о сузбијању говора мржње на интернету  неопходно је предузети мере у циљу решавања основних узрока дискриминације, као и друштвених проблема који доприносе ширењу мржње на интернету. У том смислу државне институције морају активно промовисати толеранцију и једнакост у сарадњи са другим актерима као што су организације цивилног друштва, медији, верски лидери и други друштвени актери. Борба против говора мржње захтева заштиту слободе изражавања. Постојеће међународне норме о људским правима, укључујући Рабатски акциони план, дају смернице о томе како се позабавити говором мржње на начин који је у складу са слободом изражавања. То укључује позивање политичких и верских лидера, званичника и медија не само да се уздрже од говора мржње, већ и да га активно одбацују и говоре против говора мржње.

